ΓΡΑΠΤΗ ΕΡΩΤΗΣΗ P-1006/98

υποβολή: Corrado Augias (PSE) προς την Επιτροπή

(26 Μαρτίου 1998)

Θέμα: Ευρωθυρίδες

Έχοντας υπόψη ότι το δίκτυο των Ευρωθυρίδων της Επιτροπής αποτελεί, σε ολόκληρη την επικράτεια της Ένωσης αλλά κυρίως στην Ιταλία όπου καταγράφεται πολύ υψηλός αριθμός μικρομεσαίων επιχειρήσεων, έγκυρο μέσο πληροφόρησης αλλά και παροχής συμβουλών καθώς επίσης και συγκεκριμένης συνεργασίας με τις οικονομικές και κοινωνικές δομές;

έχοντας υπόψη ότι οι ευρωθυρίδες αντιπροσωπεύουν επίσης ένα χρησιμότατο μέσον ουσιαστικών επαφών με τον ευρωπαίο πολίτη, και μάλιστα στις απομονωμένες γεωγραφικά περιοχές;

έχοντας υπόψη ότι οι αιτήσεις για την έναρξη λειτουργίας ευρωθυρίδων, τουλάχιστον στην Ιταλία, είναι δέκα φορές περισσότερες από τις δυνατότητες της Επιτροπής, υποβάλλω τα εξής ερωτήματα:

1. δεν θεωρεί η Επιτροπή ότι είναι χρήσιμο και σκόπιμο να συνοδεύεται η δημιουργία ευρωθυρίδων από τη δημιουργία "Αντιπροσωπειών" των ίδιων των ευρωθυρίδων στην Επαρχία ή στους Δήμους που θα το ζητήσουν, εξασφαλίζοντας μέσω τηλεματικής, τηλετύπου ή άλλων τεχνολογιών επικοινωνίας, τις σχέσεις μεταξύ των Ευρωθυρίδων και των "Αντιπροσωπειών" τους, ούτως ώστε να διευρυνθεί το προβλεπόμενο δίκτυο πληροφόρησης και παροχής συμβουλών;

2. Δεν θεωρεί η Επιτροπή σκόπιμο να δώσει περισσότερες πληροφορίες όσον αφορά το δίκτυο των υπαρχουσών ευρωθυρίδων και τον απολογισμό των δραστηριοτήτων τους;

Απάντηση του κ. Παπουτσή εξ ονόματος της Επιτροπής

(16 Απριλίου 1998)

Το τρίτο πολυετές πρόγραμμα υπέρ των μικρών και μεσαίων επιχειρήσεων (ΜΜΕ) (1997-2000) ενεθάρρυνε ρητά τη δημιουργία εταιρικών σχέσεων σε τοπικό επίπεδο για τη παροχή ενίσχυσης στις ΜΜΕ. Στο έγγραφο "Στρατηγικός προβληματισμός επί των δικτύων του Euro info centers 1997-2000" η Επιτροπή είχε χαρακτηρίσει τα "Euro info centers επικεφαλής στα δίκτυα" ως ενδιάμεσους οργανισμούς των ΜΜΕ που εμψυχώνουν ένα εθνικό ή διαπεριφερειακό δίκτυο αποτελούμενο από σημεία αναδιάδοσης και που αναπτύσσουν επαφές άμεσες, αλλά τις περισσότερες φορές έμμεσες, με τις επιχειρήσεις.

Στη πρόσφατη "πρόσκληση υποβολής υποψηφιότητας-για την μερική ανανέωση της σύνθεσης του δικτύου Euro info center (EIC) και την εταιρική σχέση με τις αντιπροσωπευτικές οργανώσεις" είχε προβλεφθεί, αυτή η νέα εικόνα του EIC και υποβλήθηκαν πολυάριθμες υποψηφιότητες.

Όσον αφορά το δεύτερο ερώτημα που έθεσε το αξιότιμο μέλος, η Επιτροπή υπενθυμίζει ότι από τη δημιουργία των EIC, το 1987, αναλήφθηκε σειρά θεματικών εκστρατειών προώθησης και δυο εκδόσεις (1992 και 1993) της "Ευρωπαϊκής εβδομάδας επιχείρησης" που πραγματοποιήθηκαν με σκοπό την αύξηση της προβολής του δικτύου EIC στο πλαίσιο των μικρών και μεσαίων επιχειρήσεων. Στη περίπτωση της τελευταίας εκστρατείας ευαισθητοποίησης που προωθήθηκε από το Euro info centers των 12 κρατών μελών (συμπεριλαμβανόμενης της Ιταλίας) διοργανώθηκαν πάνω από 360 εκδηλώσεις που επέτρεψαν την δημιουργία 440.000 άμεσων επαφών. Εξάλλου, οι 200 περίπου ανακοινώσεις που δημοσιεύθηκαν στις εθνικής και περιφερειακής εμβέλειας ημερήσιες εφημερίδες προσέγγισαν 30 εκατ. δυνητικών αναγνωστών. Τέλος, έγινε άμεσα από την Επιτροπή προώθηση του δικτύου μέσω των πληροφορικών μέσων (σελίδες Web του χώρου Europa και των 100 περίπου χώρων των διαφόρων EIC), μέσω του ενημερωτικού δελτίου "Euro-Info" και στη διάρκεια εκδηλώσεων και ειδικευμένων εκθέσεων για μικρές και μεσαίες επιχειρήσεις, όπου συμμετέχει η Επιτροπή. Η Επιτροπή υπενθυμίζει τέλος ότι μεταξύ των καθηκόντων των Euro info centers υπάρχει και εκείνο της αυτοπροβολής σε τοπικό επίπεδο. Ένας απολογισμός των δραστηριοτήτων που αναλήφθηκαν από τα EIC περιέχεται στην έκθεση της Επιτροπής προς το Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών, της 25ης Νοεμβρίου 1997(1).

(1) έγγραφο COM(97)610 τελικό.